विश्लेषण के क्रम में सबसे पहले ज्ञानपीठ पुरस्कार की खोज की। मेरा विचार था कि ज्ञानपीठ पुरस्कार शायद ही मिला हो और मेरा विचार ठीक निकला। ज्ञानपीठ वालों को ये सौभाग्य अभी नहीं मिल पाया था। उसके बाद साहित्य अकादमी पुरस्कार की खोज का काम शुरू हुआ पर दैवयोग से ये नाम भी सूची से नदारद था। सोवियत लैंड नेहरु पुरस्कार कब के बंद हो चुके हैं पर हो सकता है बंद होने से पहले ये पुरस्कार लेखक की झोली में आ गिरा हो इसी से सारा ध्यान इसी पर केंद्रित कर दिया लेकिन यहाँ भी असफलता ही हाथ लगी। मैं जिन पुरस्कारों के नामों से परिचित था उनमें से एक भी तो नहीं था इस सूची में। पुरस्कारों से संबंधित अपने संचित ज्ञान की यथार्थता पर ही नहीं उसकी सार्थकता पर भी मुझे शंका होने लगी।